হারানো কাজ ফিরে পেতে স্বাস্থ্য দফতরের প্রধান সচিবের পা জড়িয়ে কাতর আর্তি জানালেন জলপাইগুড়ি জেলা হাসপাতালের আয়ারা। কিন্তু স্বাস্থ্য সচিব অনিল ভর্মা প্রত্যুত্তরে “ড্রামা করবেন না” বলায় কর্মহীন আয়াদের মধ্যে মিশ্র প্রতিক্রিয়া তৈরি হয়েছে।
শনিবার সকালে স্বাস্থ্য দফতরের প্রধান সচিব অনিল ভর্মা, জেলা শাসক রচনা ভগত এবং জেলা স্বাস্থ্য দফতরের আধিকারিকদের নিয়ে প্রথমে জলপাইগুড়ি সুপার স্পেশালিটি হাসপাতাল পরিদির্শনে যান। পরে জলপাইগুড়ি জেলা হাসপাতাল পরিদর্শনে আসেন। কিন্তু জেলা হাসপাতালের মাদার ও চাইল্ড হাবের পরিদর্শন করে বেরনোর সময়ে হাসপাতাল চত্বরেই স্বাস্থ্য সচিবের পা ধরে শুয়ে পড়েন সাবীত্রি বিশ্বাস নামে এক কর্মহীন আয়া।
 
 

সাবিত্রী বিশ্বাস বলেন, ‘‘আমাদের কাজ ফিরিয়ে দিন স্যর। আমরা কর্মহীন অবস্থায় খেতে পাচ্ছি না।’’ এরপরে উপিস্থিত পুলিশ কর্মীরা সাবিত্রী বিশ্বাসকে সরিয়ে নেন। কিন্তু তার আগেই সাবিত্রী বিশ্বাসের হাত ছাড়িয়ে নিতে নিতে স্বাস্থ্য সচিব মন্তব্য করেন, “ড্রামা করবেন না তো।”
গত ৭ নভেম্বর জেলা হাসপাতাল থেকে মেডিসিন, সার্জারি এবং অর্থোপেডিক বিভাগ দুটি সুপার স্পেশালিটি হাসপাতালে স্থানান্তর করা হয়েছে তিন মাসের জন্য। কারণ জেলা হাসপাতালের স্থানান্তরিত তিনটি ওয়ার্ড মেরামতি করা হচ্ছে জেলা মুখ্য স্বাস্থ্য আধিকারিক জগন্নাথ সরকার জানিয়েছেন।
 
 

স্থানান্তরের জন্যই এই তিনটি ওয়ার্ডের প্রায় সাড়ে চারশো আয়াদের চাকরি চলে গিয়েছে। সাবীত্রি বিশ্বাস-সহ অন্য আয়াদের অভিযোগ, কাজ চলে যাওয়ায় তাঁরা দু’বেলা পেট ভরে খেতেও পারছেন না। দ্রুত কাজ ফিরে না পেলে ঘোরতর আর্থিক সমস্যায়  পড়তে হবে। তাই হারানো কাজ ফিরে পেতেই এদিন স্বাস্থ্য সচিবের পা ধরে কাকুতি মিনতি করে কাজ ফিরে পাওয়ার আর্জি জানিয়েছেন।
এদিকে এইদিন পরিদর্শন শেষে স্বাস্থ্য সচিব জেলা প্রশাসন দুপুরে বৈঠক করেন। জেলার স্বাস্থ্য পরিষেবা, ডেঙ্গি নিয়েই বৈঠক করেন স্বাস্থ্য সচিব।